2022. gada 2. janvārī

Latvijas komanda izcīna zeltu Vinterbergā

Eberspacher pasaules kausa sestais posms Vinterbergas ledus trasē noslēdzās ar komandu stafeti, kurā Latvijas valstsvienību pārstāvēja Elīza Tīruma, Kristers Aparjods un Mārtiņš Bots/Roberts Plūme.

Latvijas komanda trasē devās ar astoto kārtas numuru, apsteidzot tā brīža līderus – Kanādu par 1.284 sekundēm. Gan Elīza Tīruma, gan divnieks Bots/Plūme trases lejas daļā pieļāva kļūdas, taču tās netraucēja uzstādīt labāko rezultātu. Pēc latviešiem startēja stiprākās komandas, kurām neizdevās pārspēt Latvijas izlases uzstādīto rezultātu – 2:24.294 minūtes.

Otrajā vietā, Latvijas komandai piekāpjoties par 0.358 sekundēm, Austrijas komanda ar Madeleini Egli (Madeleine Egle), Niko Gleišeru (Nico Gleirscher) un divnieku Štoju/Kolleru (Steu/Koller) tās sastāvā. Savukārt trešajā vietā Amerikas valstsvienība.

Nākamajā nedēļas nogalē, 8. un 9. janvārī Siguldā norisināsies Eberspacher pasaules kausa septītais posms, kas būs noslēdzošās kvalifikācijas sacensības, kurās tiks noskaidroti tie sportisti, kuri pārstāvēs Latviju Pekinas Ziemas olimpiskajās spēlēs.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Sestdiena, 8. janvāris

10.10 Pirmais brauciens - Vīri  
11.45 Otrais brauciens – Vīri  
13.30 Pirmais brauciens – Divvietīgās ekipāžas  
14.50 Otrais brauciens – Divvietīgās ekipāžas

Svētdiena, 9. janvāris

10.05 Pirmais brauciens – Sievietes  
11.30 Otrais brauciens – Sievietes  
13.00 BMW Sprinta kauss – Vīri  
13.45 BMW Sprinta kauss – Divvietīgās ekipāžas  
14.20 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456